b"\n_START_ARTICLE_\nPtolemaios I\n_START_PARAGRAPH_\nPtolemaios I Soter (Ptolemaios Lunastaja v\xc3\xb5i P\xc3\xa4\xc3\xa4stja, kreeka \xce\xa0\xcf\x84\xce\xbf\xce\xbb\xce\xb5\xce\xbc\xce\xb1\xce\xaf\xce\xbf\xcf\x82 \xce\x91' \xce\xa3\xcf\x89\xcf\x84\xce\xae\xcf\x81; umbes 367 eKr\xe2\x80\x93283 eKr) oli Aleksander Suure v\xc3\xa4epealik ja Ptolemaioste d\xc3\xbcnastia asutaja. Temast sai \xc3\xbcks t\xc3\xa4htsamaid hellenistlikke monarhe._NEWLINE_Aleksander Suure surma ajal oli Ptolemaios Egiptuse asevalitseja ning erinevalt regendiks m\xc3\xa4\xc3\xa4ratud v\xc3\xa4epealik Perdikkasest pooldas tema Aleksandri riigi jagamist v\xc3\xa4epealike ehk diadohhide vahel. Ta lasi Aleksandri p\xc3\xb5rmu r\xc3\xb6\xc3\xb6vida ja Egiptusesse matta ning algatas sellega Diadohhide s\xc3\xb5jad, kuna Aleksandri maiseid j\xc3\xa4\xc3\xa4nused Makedooniasse saata tahtnud Perdikkas oli Ptolemaiose k\xc3\xa4itumise peale s\xc3\xbcgavalt n\xc3\xb6rdinud ning p\xc3\xbc\xc3\xbcdis Egiptust vallutada. Kuid Perdikkase v\xc3\xa4epealikud tapsid ta ning tema armeed l\xc3\xa4ksid Ptolemaiose poole \xc3\xbcle. J\xc3\xa4rgnevalt kindlustas Ptolemaios oma v\xc3\xb5imu Egiptuses, liites sellega ka K\xc3\xbcrenaika, ning alistas oma v\xc3\xb5imule ka K\xc3\xbcprose, teisi v\xc3\xa4iksemaid Vahemere saari ning ka V\xc3\xa4ike-Aasia l\xc3\xb5unaranniku. Samuti alistas ta ajutiselt teisi alasid, n\xc3\xa4iteks S\xc3\xbc\xc3\xbcria ja Palestiina._NEWLINE_305 eKr kuulutas Ptolemaios end Egiptuse kuningaks, pannes aluse Ptolemaioste d\xc3\xbcnastiale ja rajades hellenistliku Egiptuse riigi, mis kestsid kuni aastani 30 eKr, mil Egiptus Rooma riigiga liideti. Ettevaatliku ja kavala poliitikuna silma paistnud Ptolemaios ei ajanud Seleukos I ega Demetrios Poliorketese stiilis poliitikat, millega nood soovisid saada iga hinna eest tugevaimaks hellenistlikuks monarhiks, vaid ta rahuldus Egiptusega ning p\xc3\xbchendus kunsti, kirjanduse ja filosoofia soosimisele. Peale Ptolemaios I troonist loobumist sai Egiptuse kuningaks tema noorem poeg Ptolemaios II Philadelphos. _NEWLINE_Ptolemaios Soter suri 84-aastaselt loomulikku surma."